钦定古今图书集成/理学汇编/文学典/第111卷 > 李柷
## 钦定古今图书集成/理学汇编/文学典/第111卷 > 李柷

按《仪真县志》：“柷，字季宣，癸酉领乡荐。萧以占、冯开之
两太史尝叙其文行世。又工诗，琅邪下雉、新安皆唱
和为忘年友。频年登临山水，几遍天下，而题咏最富。
郡守杨洵、司理徐銮聘修郡志。李本宁劝试百里始
谒选。筮领山东济阳令，治邑清钱榖，惩猾胥，建巽阁，
赎李于麟之楼，归杨学士之墓。政事鞅掌，而文事仍”
应接不暇。上司方以是奇之，忽为蜚语所中，计典止
量调，柷竟飘然而归，高卧田间。黄中丞以诗劝驾曰：
“莫倚文章能致身，攻文今时亦误人。莫倚儒雅能饰
吏，儒雅反为俗吏忌。”柷亦作诗答之曰：“饮不必济上
水，扬子江心堪洗耳；食不必汶阳田，铜山千顷禾如
烟。”其恬澹高尚又如此。著有《青莲馆》《摄山草》《塞上拟
古》诸集。李本宁谓“赋即历下，下雉缺如，而柷兼之。”屠纬真谓“广陵诗才柷犹过宗子相”，汤若士作《青莲阁
记》，谓是青莲后身。